Comença el termini de sol·licitud del programa europeu d'ajudes per a la rehabilitació d'habitatges i millora d'eficiència energètica ‘Next Generation’
12 d’abril 2022

![](/media/iqwpyd02/c_ngcartell.jpg?width=587&height=830)

El termini de sol·licitud del programa d'ajudes amb fons europeus, _Next Generation_, per a la rehabilitació d'habitatges ja està obert. Este és un instrument de recuperació que pretén donar resposta a les conseqüències econòmiques i socials causades per la Covid-19, dins del Pla de Regeneració, Transformació i Resiliència del Govern.

El programa consta d'ajudes per a les actuacions de rehabilitació d'edificis i de millora de l'eficiència energètica en habitatges. La subvenció contempla actuacions de conservació com accessibilitat, coberta, estructura i façana, però sempre incloent la millora energètica dels edificis.

![](/media/nfbosriv/c_ngqf.jpg?width=400&height=267&mode=max)El regidor d'Habitatge, Quico Fernández, ha indicat que estes ajudes pertanyen als Fons Europeus que «**són els mateixos fons que permetran instal·lacions tan importants com la Volkswagen i que tenen sempre una vinculació, en la major part dels casos, amb el medi ambient. En aquest cas van destinades a la rehabilitació d'habitatge, però fent especial atenció a l'estalvi energètic**».

El termini de sol·licitud estarà obert fins al pròxim 1 de desembre d'este any 2022. Les obres poden estar iniciades, sempre que, s'iniciaren posteriorment al 01/02/2020, ja que l'ajuda s'entén com a recuperació arran de la crisi generada per la Covid-19. Totes les actuacions hauran d'estar finalitzades abans el 30/06/2026.

Estes ajudes tenen per objecte, tant en àmbit urbà com rural, el finançament d'obres o actuacions en els edificis d'ús predominant residencial en les quals s'obtinga una millora acreditada de l'eficiència energètica, amb especial atenció a l'envolupant edificatòria en edificis de tipologia residencial col·lectiva, incloent els seus habitatges, i en els habitatges ja siguen unifamiliars o pertanyents a edificis plurifamiliars. A més, l'objectiu també és reduir com a mínim un 30 % el consum d'energies primàries no renovables.

En este sentit, Fernández ha manifestat que «**és cert que molts habitatges, sobretot les més antigues, no disposen de les cobertes necessàries, dels airejaments, ni altres mesures que permeten un estalvi importantíssim d'energia al marge dels sistemes de calefacció o d'aire condicionat**». A més, ha animat a particulars que tinguen habitatges que necessiten d'este tipus d'inversió a «**aprofitar**» estes ajudes, ja que a més «**són compatibles amb altres subvencions**».

L'ajuda se separa en ajudes objectives i ajudes personals, sent les primeres en funció del tant per cent d'estalvi energètic aconseguit amb l'actuació. I en el cas de les personals demostrant la vulnerabilitat econòmica de la persona sol·licitant mitjançant l'Indicador Públic de Renda d'Efectes Múltiples (IPREM).

Les persones destinatàries de l'ajuda són persones propietàries. Es tracta d'una concessió de subvencions en règim de concurrència competitiva en el qual l'únic criteri de concessió de la subvenció serà el rigorós ordre de presentació de sol·licituds, conforme als articles 35.1 i 45.1 del Reial decret 853/2021, de 5 d'octubre, conforme als articles 164 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i conforme a la llei 38/2003, de 17 de novembre, general de subvencions i el seu reglament.

 En este sentit, és necessària la figura de l'agent o gestor de la rehabilitació per a dinamitzar la rehabilitació, ja que totes dos figures ajuden a tramitar. L'enllaç al llistat d'agents i gestors de la rehabilitació és el que es pot consultar en el següent [enllaç](https://sforms.gva.es/sformssistemaexplotacion/servletObtenerXMLns/ObtenerXMLorig?formulario=62108&SF_SIS_ICP=1&ssl_redireccionado=true&idsesion=1649677204695).  

Així mateix, es tracta d'una ajuda compatible amb altres ajudes públiques. Les persones interessades a obtindre més informació poden sol·licitar-la en l'oficina municipal d'Habitatge (avinguda 9 d'Octubre, número 7) o telefonant al 960 699 014 o al 962 655 858. També a través d'este [enllaç](https://habitatge.gva.es/es/web/arquitectura/fons-europeus-per-a-la-rehabilitacio-d-habitatges-2022) de la Conselleria.

![](/media/50vdfxb5/c_edificios.jpg?width=850&height=273.35227272727275)

*   [](http://www.facebook.com/sharer.php?u=https://aytosagunto.es/va/actualitat/comença-el-termini-de-sol-licitud-del-programa-europeu-d-ajudes-per-a-la-rehabilitació-d-habitatges-i-millora-d-eficiència-energètica-next-generation/ "Facebook")
*   [](http://twitter.com/share?url=https://aytosagunto.es/va/actualitat/comença-el-termini-de-sol-licitud-del-programa-europeu-d-ajudes-per-a-la-rehabilitació-d-habitatges-i-millora-d-eficiència-energètica-next-generation/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comença-el-termini-de-sol-licitud-del-programa-europeu-d-ajudes-per-a-la-rehabilitació-d-habitatges-i-millora-d-eficiència-energètica-next-generation/ "Linked In")
*   [](mailto:?body=https://aytosagunto.es/va/actualitat/comença-el-termini-de-sol-licitud-del-programa-europeu-d-ajudes-per-a-la-rehabilitació-d-habitatges-i-millora-d-eficiència-energètica-next-generation/)